BREITHIÚNAS NA CÚIRTE (an Seachtú Dlísheomra)
12 Márta 2026
(*)
(Tarchur chun réamhrialú – Cánachas – Comhchóras cánach breisluacha (CBL) – CBL ar ionchur a asbhaint – Treoir 2006/112/CE – An dara mír d’Airteagal 176 – Eisiaimh ón gceart CBL a asbhaint – Ticéid a cheannach le haghaidh imeachtaí agus seirbhísí um chaitheamh aimsire – Teacht i bhfeidhm an chirt chun CBL a asbhaint ar dháta aontachais Ríocht na Spáinne le Comhphobal Eacamaíochta na hEorpa – Clásal neamhghníomhaíochta)
I gCás C‑515/24,
IARRIADH ar réamhrialú faoi Airteagal 267 CFAE, ón Tribunal Supremo (Cúirt Uachtarach,
an Spáinn), trí bhreith an 22 Iúil 2024, a fuarthas ag an gCúirt an 24 Iúil 2024, sna himeachtaí
Randstad España SLU
v
Administracíon General del Estado
tugann AN CHÚIRT (an Seachtú Dlísheomra),
agus í comhdhéanta mar seo a leanas: F. Schalin (Rapóirtéir), Uachtarán Dlísheomra, M. Gavalec agus Z. Csehi, Breithiúna,
Abhcóide Ginearálta: J. Kokott,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Randstad España SLU, ag C. Durán Haeussler,
J. M. Martínez Gimeno agus A. Villegas Viñeta, abogados,
–        Rialtas na Spáinne, ag P. Pérez Zapico, i gcáil Gníomhaire,
–        an Coimisiún Eorpach, ag C. Calvo Langdon, M. Herold agus B. Martenczuk, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 23 Deireadh Fómhair 2025,
an Breithiúnas seo a leanas:
Breithiúnas
1        Baineann an iarraidh seo ar réamhrialú leis an léiriú ar Airteagal 168(a) agus Airteagal 176 de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO 2006 L 347, lch. 1, ‘an Treoir maidir le CBL’).
2        Rinneadh an iarraidh seo in imeachtaí idir Randstad España SLU agus an Administración General del Estado (Ard-Údarás Riaracháin an Stáit, an Spáinn, ‘Údarás fioscach’) maidir le coigeartú cánach ar cháin bhreisluacha (‘CBL’) lenar dhiúltaigh an t‑údarás sin don cheart CBL ar ionchur a bhaineann le ticéad a cheannach le haghaidh imeachtaí agus caitheamh aimsire a asbhaint.
An dlí lena mbaineann
Dlí an Aontais Eorpaigh
An Ionstraim i dtaobh Choinníollacha Aontachais Ríocht na Spáinne agus Phoblacht na Portaingéile agus na hOiriúnuithe ar na Conarthaí
3        Foráiltear mar seo a leanas le hAirteagal 395 den Ionstraim i dtaobh
Choinníollacha Aontachais Ríocht na Spáinne agus Phoblacht na Portaingéile agus na
hOiriúnuithe ar na Conarthaí (IO 1985 L 302, lch. 23):
‘Cuirfidh na Ballstáit nua i bhfeidhm na bearta is gá chun go gcomhlíonfaidís, amhail ó dháta an aontachais, forálacha Treoracha agus Cinntí, de réir bhrí Airteagal 189 de Chonradh CEE agus Airteagal 161 de Chonradh CEFA,
[agus] Moltaí agus Cinntí
de réir bhrí
Airteagal 14 de Chonradh CEGC, mura bhforáiltear aga moille sa liosta in Iarscríbhinn XXXVI nó i bhforálacha eile den Ionstraim seo.’
Séú Treoir 77/388/CEE
4        Foráladh
mar seo a leanas le hAirteagal 17(6) den Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais, – Comhchóras cánach breisluacha:
bonn aonfhoirmeach measúnachta (IO 1977 L 145, lch. 1 ‘an Séú Treoir’):
‘Sula rachaidh tréimhse 4
bliana ar a dhéanaí in éag ó dháta theacht i bhfeidhm na Treorach seo, cinnfidh Comhairle [na gComhphobal Eorpach], ag gníomhú d’aon toil di ar thogra [ó Choimisiún na gComhphobal Eorpach], an caiteachas nach mbeidh CBL in‑asbhainte ina leith. In aon chás, ní bheidh cáin bhreisluacha in‑asbhainte faoi aon chaiteachas nach caiteachas gnó amháin é, amhail caiteachas ar shó, ar áineas
nó ar shiamsa
a eisiamh ón gceart asbhainte.
Go dtí go dtiocfaidh na forálacha dá dtagraítear thuas i bhfeidhm, féadfaidh Ballstáit na heisiaimh uile dá bhforáiltear ina reachtaíocht náisiúnta a choimeád tráth theacht i bhfeidhm na Treorach seo.’
[Aistriúchán neamhoifigiúil]
5        Rinneadh an Séú Treoir a aisghairm agus cuireadh an Treoir maidir le CBL ina hionad, a tháinig i bhfeidhm an 1 Eanáir 2007.
Treoir maidir le CBL
6        Foráiltear don mhéid seo a leanas le hAirteagal 168(a) den Treoir maidir le CBL:
‘Sa mhéid go n‑úsáidtear na hearraí agus na seirbhísí chun críocha idirbhearta an duine inchánach a ngearrtar cáin orthu, beidh an duine inchánach i dteideal, sa Bhallstát ina ndéanann sé na hidirbhearta sin, na méideanna seo a leanas a asbhaint den CBL a bhfuil sé faoi dhliteanas a íoc:
(a)      CBL atá dlite nó íoctha sa Bhallstát sin i ndáil le soláthairtí earraí nó seirbhísí dó, a dhéanann nó a bheidh le déanamh ag
duine inchánach
eile’
[Aistriúchán neamhoifigiúil]
7        Is mar seo a leanas an fhoclaíocht in Airteagal 176 den Treoir maidir le CBL:
‘Cinnfidh Comhairle [an Aontais Eorpaigh], ag gníomhú di d’aon toil ar thogra ón gCoimisiún [Eorpach], an caiteachas nach mbeidh CBL in‑asbhainte ina leith. In aon chás, ní bheidh cáin bhreisluacha in‑asbhainte faoi aon chaiteachas nach caiteachas gnó amháin é, amhail caiteachas ar shó, ar áineas
nó ar shiamsa a eisiamh ón gceart asbhainte.
Go dtí go dtiocfaidh na forálacha dá dtagraítear thuas i bhfeidhm, féadfaidh Ballstáit na heisiaimh uile dá bhforáiltear ina reachtaíocht náisiúnta a choimeád an 1 Eanáir 1979 nó, i gcás Ballstát a d’aontaigh leis an
gComhphobal [Eorpach] tar éis an dáta sin, ar dháta a n‑aontachais.’
[Aistriúchán neamhoifigiúil]
8        Ar dháta an bhreithiúnais seo,
níl liosta de chaiteachais nach n‑eascraíonn ceart CBL a asbhaint astu glactha
ag an gComhairle.
Dlí na Spáinne
Dlí 30/1985
9        Foráiltear mar a leanas le hAirteagal 33(1)(3) agus (5) de Ley 30/1985 del Impuesto sobre el Valor Añadido (Dlí 30/1985 maidir le cáin bhreisluacha) an 2 Lúnasa 1985 (BOE Uimh. 190 an 9 Lúnasa 1985, lch. 25214):
‘1.      Ní fhéadfar na nithe seo a leanas a asbhaint:
[...]
3.      Cáin ar ionchur ar cheannacháin nó allmhairithe bia nó deochanna nó seirbhísí fáilteachais, bialainne nó siamsaíochta, ach amháin i gcás go
bhfuil siad beartaithe lena n‑úsáid nó lena dtomhailt ag fostaithe nó ag tríú páirtithe ar luach saothair.
[...]
5.      Cáin ar ionchur ar cheannach earraí nó seirbhísí atá beartaithe do chustaiméirí, d’fhostaithe nó do thríú páirtithe.’
10      Tháinig Dlí 30/1985 i bhfeidhm an 1 Eanáir 1986 agus aisghaireadh é le Ley 37/1992 del Impuesto sobre el Valor Añadido (Dlí 37/1992 maidir le cáin bhreisluacha) an 28 Nollaig 1992 (BOE Uimh. 312 an 29 Nollaig 1992, lch. 44247).
Dlí 37/1992
11      Foráiltear don mhéid seo a leanas le hAirteagal 96(1) de Dhlí 37/1992 sa leagan is ábhartha don chás seo:
‘1.      Ní féadfar ar chaoi ar bith an cáin ar ionchur a thabhaítear mar thoradh ar na hearraí agus na seirbhísí seo a leanas a fháil, fiú dá dtomhaltas féin, a allmhairiú, a fhruiliú, a athrú, a dheisiú, a chothabháil nó a úsáid agus earraí agus seirbhísí atá coimhdeach nó comhlántach leo
a asbhaint:
[...]
4.      Seirbhísí taispeantais agus um chaitheamh aimsire.
5.      Earraí nó seirbhísí atá beartaithe do chustaiméirí, d’fhostaithe nó do thríú páirtithe.’
An díospóid sna príomhimeachtaí agus na ceisteanna a tharchuirtear le haghaidh réamhrialú
12      Sna
blianta 2009 go 2011, cheannaigh Randstad España ticéid do chluichí sacair Real Madrid C.F. agus F.C. Barcelona, cuirí chuig spás an
Paddock Club den Grand Prix Formula 1
sa Spáinn agus cuirí chuig turais ar bord an tsoithigh Clipper Stad Amsterdam. D’asbhain sé CBL a bhaineann le ceannach na dticéad sin, a bhí beartaithe a sholáthar saor in aisce dá chustaiméirí.
13      Tar éis nós imeachta fíorúcháin agus imscrúdaithe a rinne an Dependencia de Control Tributario y Aduanero de la Delegación Central de Grandes Contribuyentes de la Agencia Tributaria (Aonad um rialú
cánach agus custaim de chuid thoscaireacht lárnach mhórcháiníocóirí údarás fioscach,
an
Spáinn), d’eisigh an t‑údarás fioscach measúnuithe cánach lenar dhiúltaigh siad do Randstad España an ceart CBL a bhaineann le ticéid a cheannach le haghaidh imeachtaí agus seirbhísí um chaitheamh aimsire
a asbhaint, i leith na mblianta 2009 go 2011, agus d’ordaigh sé méid CBL comhfhreagrach a choigeartú, de bhun Airteagal 96(1) de Dhlí 37/1992.
14      Rinne Randstad España caingean i gcoinne na measúnuithe cánach sin, ar dhiúltaigh Tribunal Económico-Administrativo Central (Cúirt Lárnach Eacnamaíoch agus Riaracháin, an Spáinn) dó an 22 Samhain 2017. Rinne Ranstad agóid i gcoinne an chinnidh diúltaithe sin os comhair an Dlísheomra um Dhíospóidí
Riaracháin den Audiencia Nacional (Ard-Chúirt Náisiúnta, an Spáinn).
15      Sheas an chúirt sin le breithiúnas an 17 Eanáir 2022, leis an gcinneadh diúltaithe sin a mhéid a bhain sé leis an gcoigeartú a bhaineann le ticéid a cheannach le haghaidh imeachtaí spóirt agus seirbhísí um chaitheamh aimsire. Bhí an Audiencia Nacional (an Ard-Chúirt Náisiúnta) ag brath ar chur i bhfeidhm an chlásail neamhghníomhaíochta, a eascraíonn as an dara mír d’Airteagal 17(6) den Séú Treoir agus, ina dhiaidh sin,
as an dara mír d’Airteagal 176 den Treoir CBL a chur chun feidhme ar an leibhéal náisiúnta.
16      Rinne Randstad España achomharc i gcoinne an bhreithiúnais sin os comhair an Tribunal Supremo (an Chúirt Uachtarach, an Spáinn), arb í an chúirt a rinne an tarchur í.
17      Áitíonn Randstad España, i gcomhréir le prionsabal na neodrachta CBL,
go gcaithfidh go mbeadh
sé de cheart ag an duine inchánach CBL a íoctar ar cheannacháin a bhaineann lena ghníomhaíocht ghnó a asbhaint. Chumhdódh sé sin ticéid le haghaidh imeachtaí spóirt nó um chaitheamh aimsire
atá le cur ar fáil saor in aisce dá chustaiméirí. Le clásal neamhghníomhaíochta, d’fhéadfaí reachtaíocht náisiúnta Ballstáit a bhí i bhfeidhm tráth a aontachais leis an Aontas Eorpach a choinneáil agus chuirfí teorainneacha ar asbhaint CBL leis. Ní hamhlaidh, áfach, an cás anseo. Ní raibh reachtaíocht na Spáinne lena bhforáiltear d’eisiamh ón gceart CBL ar ionchur a bhaineann le ceannacháin den sórt sin i bhfeidhm roimh aontachas Ríocht na Spáinne le
Comhphobal Eacnamaíochta na hEorpa.
18      Dar le Rialtas na Spáinne, cé gur tháinig an reachtaíocht sin i bhfeidhm ar lá aontachais Ríocht na Spáinne leis an gComhphobal, glacadh í an 2 Lúnasa 1985, is é sin le rá, roimh an aontachas sin, agus féadfar í a choinneáil ar bhonn an chlásail neamhghníomhaíochta.
19      Tugann an chúirt a rinne an tarchur dá haire go bhfuil an córas lena maolaítear ar an gceart asbhainte dá bhforáiltear in Airteagal 176 den Treoir maidir le CBL, go háirithe maidir leis na teorainneacha a fhorchuirtear ar an gceart sin, léirithe cheana féin ag an gCúirt, go háirithe i mbreithiúnais an 30 Meán Fómhair 2010,
Oasis East (C‑395/09, EU:C:2010:570), agus an 18 Iúil 2013,
AES-3C Maritza East 1 (C‑124/12, EU:C:2013:488). Is léir ó na breithiúnais sin gur cheart, i bprionsabal, foráil a dhéanamh ní hamháin do na srianta ar an gceart asbhainte, ach gur cheart iad a bheith i bhfeidhm agus infheidhme go hiarbhír freisin, roimh aontachas leis an Aontas Eorpach. Mar sin féin, tá comhthéacs ar leith ag baint le reachtaíocht CBL na Spáinne. Roimh aontachas Ríocht na Spáinne leis an gComhphobal, ní raibh aon CBL sa Bhallstát sin. Dá bhrí sin, ní raibh aon cheann de na cánacha a bhí ann ag an am sin, go háirithe an cháin ghinearálta ar láimhdeachais gnó agus an cháin shómais, inchomparáide leis an gcóras CBL. Go háirithe, ní dhearnadh foráil in aon cheann de na cánacha sin maidir le hasbhaint aon chánach ar ionchuir.
20      Sna himthosca sin, chinn an Tribunal Supremo (an Chúirt Uachtarach) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)      An bhfuil riail amhail Airteagal 96, a hAon.4.º agus 5.º de [Dhlí 37/1992] ar dá réir nach féidir aon asbhaint a dhéanamh, ar chaoi ar bith, ar mhéideanna cánach
[ar] ionchuir arna n‑íoc chun earraí agus seirbhísí a fháil amhail imeachtaí spóirt agus iad siúd atá beartaithe chun freastal ar chliaint, d’fhostaithe nó do thríú páirtithe, fiú má chruthaíonn an cáiníocóir go bhfuil baint dhíreach ag na costais sin lena ghníomhaíocht ghnó nó ghairmiúil agus gur tabhaíodh iad chun críoch gnó nó gairmiúil amháin, agus gur úsáid an duine inchánach na hearraí agus na seirbhísí le haghaidh idirbhearta inchánacha agus, cé go bhfuil méid an chaiteachais in‑asbhainte chun críoch cánach (cáin ioncaim phearsanta agus cáin chorparáide), i gcomhréir le hAirteagal 168(a) agus leis an gcéad mhír d’Airteagal 176 den Treoir maidir le Cáin bhreisluacha ?
(2)      An bhfuil riail amhail Airteagal 96, a hAon.4.º agus 5.º de [Dhlí 37/1992],
lena dtugtar isteach coinníoll lena dteorannaítear feidhmiú an chirt asbhainte, an lá céanna a tháinig Ríocht na Spáinne isteach sa [Chomhphobal] an 1 Eanáir 1986, agus nár foráladh le haon reachtaíocht a bhí i bhfeidhm do theorannú den sórt sin go dtí dáta an aontachais, i gcomhréir leis an dara mhír d’Airteagal 176 [den Treoir maidir le CBL]?’
Na ceisteanna le haghaidh réamhrialú
An dara ceist
21      Sa chás seo, ní mór freagra a thabhairt ar an iarraidh ar réamhrialú trí an dara ceist a scrúdú ar dtús. Mar is léir ón iarraidh sin, bhunaigh údarás fioscach an srian ar an gceart CBL ar ionchur a asbhaint a fhorchuireann sé ar Randstad España ar an gclásal neamhghníomhaíochta amháin.
22      Leis an gceist sin, fiafraíonn an chúirt a rinne an tarchur, go bunúsach, an gá an dara mír d’Airteagal 176 den Treoir maidir le CBL a léiriú sa chaoi go gcuirtear cosc léi ar reachtaíocht náisiúnta a thagann i bhfeidhm ar dháta aontachais an Bhallstáit lena mbaineann leis an Aontas Eorpach, agus lena dtugtar isteach eisiamh ón gceart CBL ar ionchur a asbhaint arna íoc
ar earraí agus seirbhísí a bheith á bhfáil, amhail ticéid chun freastal ar imeachtaí spóirt, atá beartaithe do chustaiméirí, d’fhostaithe nó do thríú páirtithe.
23      De réir cásdlí socair, is dlúthchuid de shásra CBL é an ceart asbhainte dá bhforáiltear in Airteagal 168(a) den Treoir maidir le CBL agus ní fhéadfar é
a theorannú, i bprionsabal. Feidhmítear láithreach é i leith an mhéid iomlán CBL a ghearrtar ar idirbhearta ionchuir
(féach breithiúnas an 2 Bealtaine 2019,
Grupa Lotos,
C‑225/18, EU:C:2019:349, mír 25 agus an cásdlí dá dtagraítear).
24      Is léir freisin ó chásdlí na Cúirte nach gceadaítear maoluithe ar an gceart CBL a asbhaint ach amháin sna cásanna dá bhforáiltear go sainráite i bhforálacha na dtreoracha lena rialaítear an cháin sin agus nach mór iad a léiriú go docht (féach breithiúnas an 2 Bealtaine 2019,
Grupa Lotos,
C‑225/18, EU:C:2019:349, mír 28 agus an cásdlí dá dtagraítear).
25      Áirítear ar na maoluithe sin an dara mír d’Airteagal 176 den Treoir maidir le CBL, arb ionann é go bunúsach agus an dara mír d’Airteagal 17(6) den Séú Treoir, agus nach ndearna a nglacadh difear don chásdlí maidir le léiriú ar an bhforáil dheireanach sin (féach breithiúnas an 2 Bealtaine 2019,
Grupa Lotos,
C‑225/18, EU:C:2019:349, mír 29 agus an cásdlí dá dtagraítear).
26      Amhail an dara mír d’Airteagal 17(6) den Séú Treoir, a bhí ann roimhe, tá clásal neamhghníomhaíochta sa dara mír d’Airteagal 176 den Treoir maidir le CBL lena bhforáiltear,
inter alia, go gcoinneoidh na Stáit a aontaíonn leis an Aontas Eorpach eisiaimh náisiúnta ón gceart CBL a asbhaint, a bhí infheidhme ar dháta a n‑aontachais, go dtí go nglacfaidh an Chomhairle na forálacha a leagtar síos sa chéad mír d’Airteagal 176, nár ghlac an Chomhairle go dtí seo (féach breithiúnas an 2 Bealtaine 2019,
Grupa Lotos,
C‑225/18, EU:C:2019:349, mír 30 agus an cásdlí dá dtagraítear).
27      Shonraigh an Chúirt, áfach, nach cumhacht absalóideach í cumhacht iarmharach na mBallstát eisiaimh náisiúnta a choinneáil ón gceart CBL a asbhaint, de bhun an dara mír d’Airteagal 176 den Treoir maidir le CBL. Dá bhrí sin, ní hé is cuspóir don chlásal neamhghníomhaíochta cead a thabhairt do Bhallstát nua a reachtaíocht náisiúnta a leasú tráth a aontachais leis an Aontas Eorpach, a mbeadh sé d’éifeacht aige sin raon feidhme na n‑eisiamh reatha a leathnú, ar bhealach lena ndéanfaí an reachtaíocht sin a scaradh ó chuspóirí na Treorach maidir le CBL, rud a bheadh contrártha do bhrí
an chlásail sin (féach breithiúnas an 2 Bealtaine 2019,
Grupa Lotos,
C‑225/18, EU:C:2019:349, mír 31 agus an cásdlí dá dtagraítear).
28      Sna príomhimeachtaí, is léir ón iarraidh ar réamhrialú, roimh dháta aontachais Ríocht na Spáinne leis an gComhphobal, an 1 Eanáir 1986, nach raibh aon cháin tomhaltais sa Spáinn a raibh struchtúr aici atá cosúil le struchtúr CBL, a bhí i bhfeidhm an uair sin sa Chomhphobal. Dar leis an gCúirt a rinne an tarchur, ní dhearnadh foráil maidir le sásra asbhainte ginearálta leis na cánacha ar cuireadh CBL ina n‑ionad, go háirithe agus go príomha an cháin ghinearálta ar
láimhdeachais gnó agus an cháin shómais.
29      Dá bhrí sin, mar thoradh ar theacht i bhfeidhm an Séú Treoir sa Spáinn, tugadh isteach córas ginearálta chun CBL a asbhaint.
30      Mar sin féin, léirítear le hanailís ar raon feidhme an chlásail neamhghníomhaíochta a leagtar síos sa dara mír d’Airteagal 176 den Treoir maidir le CBL nach gcuirtear cosc léi ar fhoráil a fhágann go gcoinnítear i reachtaíocht Ballstáit eisiamh a bhí ann roimh a aontachas leis an Aontas Eorpach, a mhéid nach bhfuil aon athrú ar a raon feidhme.
31      Mar sin féin, faoi réir fíorú ag an gcúirt a rinne an tarchur, ba cheart a thabhairt faoi deara ar dtús nach cosúil gur leathnaíodh raon feidhme an eisiaimh ón gceart asbhainte atá i gceist sna príomhimeachtaí le hAirteagal 33(1)(3) agus (5) de Dhlí 30/1985,
ar atáirgeadh a inneachar, go bunúsach, in Airteagal 96(1)(4) agus (5) de Dhlí 37/1992, rud atá contrártha do
chuspóirí an chlásail neamhghníomhaíochta a leagtar síos sa dara mír d’Airteagal 176 den Treoir maidir le CBL.
32      Dá bhrí sin, ní mór a mheas nach raibh teacht i bhfeidhm na bhforálacha náisiúnta sin ina chúis le hathruithe iarbhír d’oibreoirí eacnamaíocha nach raibh
in ann, in éagmais córas CBL roimh an teacht i bhfeidhm sin, CBL ar ionchur ar an gcaiteachas atá i gceist a asbhaint.
33      Ina dhiaidh sin, ba cheart a thabhairt faoi deara, mar a thug an tAbhcóide Ginearálta faoi deara i mír 42 dá Tuairim, go bhfuil sé ag luí le mian reachtas an Aontais asbhaint CBL le haghaidh costais áineasa agus siamsa
a eisiamh. I bhfianaise an dlúthnaisc idir an caiteachas sin agus freastal ar riachtanais phríobháideacha, tá an t‑eisiamh sin comhsheasmhach le loighic an chórais CBL.
34      I ndáil leis sin, is léir ón gcéad fhomhír d’Airteagal 176 den Treoir maidir le CBL, cé gur faoin gComhairle atá sé an caiteachas nach bhfuil CBL in‑asbhainte ina leith a chinneadh, ‘In aon chás, ní bheidh cáin bhreisluacha in‑asbhainte faoi aon chaiteachas nach caiteachas gnó amháin é, amhail caiteachas ar shó, ar áineasa
nó ar shiamsa a eisiamh ón gceart asbhainte’.
35      Sna himthosca sin, is é an fhéidearthacht atá ann CBL ar ionchur a asbhaint ar chaiteachas amhail caiteachas áineasa agus siamsa a d’fhéadfadh a bheith contrártha do chuspóirí na Treorach maidir le CBL.
36      Thairis sin, cuireann léiriú den sórt sin ar chumas na mBallstát uile tairbhe a bhaint as éifeachtacht an dara mír d’Airteagal 176 den Treoir maidir le CBL, gan beann ar na córais cánach indíreacha ar thomhaltas a bhí i bhfeidhm roimh a n‑aontachas leis an Aontas Eorpach. I ndáil leis sin, mar a thugann an tAbhcóide Ginearálta faoi deara, go bunúsach, i míreanna 4 agus 46 go 48 dá Tuairim, d’fhéadfadh léiriú contrártha dochar a dhéanamh do léiriú na mBallstát sin nach raibh, roimh a n‑aontachas leis an Aontas Eorpach,
cánachas ar chomhbhrí
nó comhionann le cánachas CBL atá acu ina reachtaíocht.
37      Ar deireadh, sonraítear go leordhóthanach sa reachtaíocht náisiúnta atá i gceist sna príomhimeachtaí cineál nó cuspóir na n‑earraí nó na seirbhísí a n‑eisiatar an ceart CBL ar ionchur a asbhaint ina leith, chun a áirithiú nach bhfeidhmíonn an rogha a dheonaítear do na Ballstáit d’eisiaimh ghinearálta ón gcóras sin a leagan síos (féach breithiúnas an 2 Bealtaine 2019,
Grupa Lotos, C‑225/18, EU:C:2019:349, mír 40 agus an cásdlí dá dtagraítear).
38      Maidir leis an eisiamh ón gceart asbhaint a dhéanamh i ndáil le fáil earraí nó seirbhísí a bheartaítear a thairiscint do chustaiméirí, d’fhostaithe nó do thríú páirtithe, dá bhforáiltear leis an reachtaíocht sin, tá sé sách beacht agus ní de chineál ginearálta é.
39      In aon chás, ní bhaineann sé le hábhar, mar a luaigh an chúirt a rinne an tarchur sa cheist a tharchuirtear le haghaidh réamhrialú, go bhfuil méid an chaiteachais atá i gceist in‑asbhainte go deimhin chun críoch cáin ioncaim sa Spáinn. Mar a chuireann an tAbhcóide Ginearálta in iúl i mír 35 dá Tuairim,
ar thaobh amháin, níl cáin ioncaim comhchuibhithe ar leibhéal an Aontais, agus mar thoradh air sin tá sé de shaoirse ag na Ballstáit rialacha éagsúla a choinneáil nó a thabhairt isteach maidir leis na toirmisc ar chostais a asbhaint ón mbonn cánach. Ar an taobh eile, saothraítear cuspóirí eile leis an reachtaíocht lena rialaítear an cháin sin, eadhon, mar riail ghinearálta, cáin a ghearradh ar ioncam a ghintear le gníomhaíocht nó le hearraí, cé go ngearrtar cáin leis an dlí CBL ar chaiteachas a bhaineann le hearraí tomhaltais.
40      I bhfianaise na mbreithnithe roimhe seo, is é an freagra ar an dara ceist nach mór an dara mír d’Airteagal 176 den Treoir maidir le CBL a léiriú sa chaoi nach gcuirtear cosc léi ar reachtaíocht náisiúnta a thagann i bhfeidhm ar dháta aontachais an Bhallstáit lena mbaineann leis an Aontas Eorpach, agus lena dtugtar isteach eisiamh ón gceart CBL ar ionchur a asbhaint a bhaineann le caiteachas ar fháil earraí agus seirbhísí, amhail ticéid chun freastal ar imeachtaí spóirt, a bhfuil sé beartaithe go bhfreastalódh custaiméirí, fostaithe nó tríú páirtithe orthu.
An chéad cheist
41      I bhfianaise an fhreagra arna tabhairt ar an dara ceist, ní gá freagra a thabhairt ar an gcéad cheist.
Costais
42      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Seachtú Dlísheomra) mar seo a leanas:
Maidir leis an dara mír d'Airteagal 176 de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha,
ní mór léiriú a dhéanamh mar seo a leanas:
ní chuirtear cosc léi ar reachtaíocht náisiúnta a thagann i bhfeidhm ar dháta aontachais an Bhallstáit lena mbaineann leis an Aontas Eorpach agus a thugann isteach eisiamh ón gceart CBL ar ionchur a asbhaint a bhaineann le caiteachas ar fháil earraí agus seirbhísí, amhail ticéid chun freastal ar imeachtaí spóirt, a bhfuil sé beartaithe go bhfreastalódh custaiméirí, fostaithe nó tríú páirtithe orthu.
Sínithe
*      Teanga an cháis: an Spáinnis.